Slyngstad: - Vi må være forberedt på perioder med store verdifall

Et nytt kriseår i verdensøkonomien kan redusere fondets verdi like mye som et helt statsbudsjett, sier oljefondsjef Yngve Slyngstad.

KAN SVINGE MERE: I 2008 svingte verdien av Norges felles oljeformue ned med 23,4 prosent. - Ser vi på de største historiske svingningene siden 1900 så ser en at svingninger i den størrelsesorden har inntruffet omtrent hvert trettiende år. Det trenger ikke å bety at det er 30 år til vi ser en tilsvarende svingning, sier NBIM-direktør Yngve Slyngstad. Vis mer byoutline Erlend Aas

Publisert: Oppdatert: 26. september 2013 15:19 , Publisert: 26. september 2013 13:42

- Selv om fondets avkastning de siste årene har vært høy, må vi være forberedt på at det kan komme perioder med store verdifall.

Det sier sjefen for Statens Pensjonsfond Utland, direktør Yngve Slyngstad i Norges Bank Investment Management (NBIM), i forbindelse med årets Lehmkuhlforelesning på Norges Handelshøyskole (NHH).



- Gikk ikke upåaktet hen



Slyngstad viser til at i 2008 svingte verdien av Norges felles oljeformue ned med 23,4 prosent, eller 633 milliarder kroner.



- Ser vi på de største historiske svingningene siden 1900 så ser en at svingninger i den størrelsesorden har inntruffet omtrent hvert trettiende år. Det trenger ikke å bety at det er 30 år til vi ser en tilsvarende svingning, sier Slyngstad.



«Verdifallet i 2008 gikk ikke upåaktet hen, men konklusjonen var at fondets strategi står fast og at vi må akseptere at fondets kapital svinger», fastholder oljefond-sjefen.

Han advarer om at med 5.000 milliarder i fondet, og med dagens aktivafordeling, vil et år på linje med det dårligste året de siste hundre årene, gi et verdifall på i underkant av 30 prosent eller nær 1.500 milliarder kroner.



- Et år tilsvarende 2008 vil redusere fondets markedsverdi med nær 1.200 milliarder. Det er like mye som et helt statsbudsjett. Det sier mye om hvor spesielt 2008 var i en historisk sammenheng, men også om hva vi må være forberedt på kan komme, sier han.



Fakta om oljefondet « Statens pensjonsfond utland» er verdens største statlige verdifond. Fondet går i dagligtalen under navnet « Oljefondet». Er på rundt 6800 milliarder kroner, og har investeringer i 9.000 selskaper og 75 land.

Pengene som settes inn i fondet, er den norske statens inntekter fra petroleumsvirksomheten, samt den avkastningen som plasseringene av fondets formue gir. Pengene som går ut av fondet, er en årlig overføring til statskassen til bruk over statsbudsjettet. Vis mer vg-expand-down

Han sier videre at det som sitter igjen fra finanskrisen er ikke historisk store tap på aksjeinvesteringene, men en betydelig gevinst, og en historie om at et lite land med mindre enn 0,1 prosent av verdens befolkning i løpet av mindre enn to år kjøpte opp mer enn 0,5 prosent eierandel i alle verdens børsnoterte selskaper.



- Verdisvingninger er ubehagelige, men de kan også skape muligheter når en har et langsiktig perspektiv, sier NBIM-sjefen.

Les også: Sigbjørn Johnsen avlyser oljepengefest neste år

- Vil går bra til slutt

Slyngstad mener imidlertid at når våre barnebarn en gang i fremtiden vil bruke fondets avkastning, vil allikevel ikke svingningene i markedsverdi målt i norske kroner under finanskrisen være særlig synlig.



- Det er nettopp den store variasjonen i avkastningen som danner grunnlaget for en forventning om god avkastning for fondet på lang sikt, mener han.



Les også: Oljefondet trenger ny børsfest for å nå avkastningsmålet



- To forhold kan være ødeleggende

Oljefondsjefen sier også at det er ingen likhetstegn mellom store oljeforekomster og rikdom.



- Rike naturressurser er en gave, men for de fleste nasjoner har det like mye vært en forbannelse. Land med store naturressurser blir sjelden rikere.



Slyngstad sier at det er særlig to forhold som kan være ødeleggende:



- Det ene er dersom oljerikdommen kun kommer noen få utvalgte til gode, det andre er at bruk av formuen kan skyve ut konkurranseutsatt næringsliv og dermed svekke vekstevnen – såkalt hollandsk syke. Oljefondet kan ses på som et institusjonelt svar for å forhindre dette.



Han påpeker at Oljefondet har to hovedhensikter.



- Den første er å sikre at vi alle, og ikke bare denne generasjonen men også fremtidige generasjoner, vil få nytte av petroleumsinntektene. Den andre er å sikre stabilitet og opprettholdelsen av et konkurransedyktig næringsliv i den norske innenlandske økonomien.

Les også: Oljefondet tjente 447 milliarder i fjor

